《题龙隐岩》
宋代·方信孺

春波饱微渌，斗柄函空明。
方舟贯岩腹，鹅鹳相酬鸣。
仰窥穹窿顶，宛转百怪呈。
仅余鳞甲碎，不见头角狞。
下闯清泠渊，演迤万顷澄。
但同鱼鸟参，勿遣蛟龙惊。
抉苔抚奇篆，倚棹看题名。
三将标殊勋，自与山不倾。
谁欤赘小筑，正恐山灵嗔。
南涧更幽绝，仙佛依峥嵘。
太虚可为室，岂复资药楹。
乳泉助茗碗，中有冰雪清。
何须骖鸾去，此即白玉京。
鼎来不速客，抱琴忽逢迎。
爱此无弦曲，岩溜同一声。
为君洗尘耳，唤我诗魂醒。
祗愁白衣至，好句亡繇成。

作者简介：方信孺[公元1177年至1222年]字孚若，兴化军（四库总目作，莆田霞皋）人。生于宋孝宗淳熙四年，卒于宁宗嘉定十五年，年四十六岁。有隽才，未冠能文。周必大、杨万里颇赞善之。以荫补番禺尉，治盗有异绩。开禧三年，（公元一二零七年）假朝奉郎使金，自春至秋三往返，以口舌折强敌。历淮东转运判官，知真州。后奉祠归，屏居岩穴，放浪诗酒以终。其父为叶颙宰相的女婿，其为叶颙宰相的孙女婿。